Source: http://coupleseurope.eu/sk/portugal/topics/2-Existuj%C3%BA-majetkov%C3%A9-pomery-man%C5%BEelov-vypl%C3%BDvaj%C3%BAce-zo-z%C3%A1kona-a-ak-%C3%A1no-%C4%8Do-to-znamen%C3%A1
Timestamp: 2020-03-30 20:14:29+00:00
Document Index: 16457396

Matched Legal Cases: ['§ 1717', '§ 1724', '§ 1722', '§ 1725', '§ 1678', '§ 1680', '§ 1691', '§ 1691', '§ 1691', '§ 1691', '§ 1691', '§ 1691', '§ 1693', '§ 1691', '§ 1692', '§ 1691', '§ 1691', '§ 1694']

Existujú majetkové pomery manželov vyplývajúce zo zákona a ak áno, čo to znamená? - Páry v Portugalsko
I) Pokiaľ sa v manželskej zmluve neustanovuje inak, uplatňuje sa režim bezpodielového spoluvlastníctva (§ 1717 OZ).
Spoločný majetok manželov zahŕňa, ale nie výlučne, tieto položky:
a) príjmy z práce manželov a všetok majetok nadobudnutý manželmi počas ich manželstva, ktoré nie je vylúčené podľa zákona (§ 1724 OZ).
Oddelený majetok manželov zahŕňa, ale nie výlučne, tieto položky:
a) majetok, ktorý každý z manželov vlastnil v čase uzatvorenia manželstva;
b) akýkoľvek majetok jedného z manželov nadobudnutý počas manželstva prostredníctvom dedenia alebo ako dar;
c) majetok nadobudnutý počas manželstva na základe predchádzajúceho nároku (§ 1722, 1723 OZ).
Pokiaľ sa nepreukáže opak, predpokladá sa, že hnuteľný majetok je súčasťou spoločného majetku manželov (§ 1725 OZ).
V portugalskom práve sa nestanovuje požiadavka na vytvorenie súpisu majetku.
Spoločný majetok spravujú obaja manželia. Na zaťaženie a nakladanie s nehnuteľným majetkom je potrebný súhlas oboch manželov. Ak sa o takomto právnom úkone rozhodlo bez súhlasu druhého z manželov, môže byť sporný.
Každý z manželov spravuje svoj vlastný majetok nezávislým spôsobom. Okrem toho jeden z manželov výhradne spravuje aj nasledujúce položky, aj keď patria do spoločného majetku:
a) príjem, ktorý získava za svoju prácu;
b) svoje autorské práva;
c) spoločný majetok, ktorý priniesol do manželstva alebo bezplatne nadobudol počas manželstva, rovnako ako všetky prenesené práva;
d) každý majetok, ktorý je darovaný alebo odkázaný obom manželom, v prípade, že je správa jedného manžela vylúčená, s výnimkou zvláštnych prípadov;
e) hnuteľný majetok patriaci druhému manželovi alebo do spoločného majetku, ktorý používa výlučne jeden z manželov ako pracovné zariadenie;
f) majetok, ktorý patrí druhému manželovi, ak tento manžel nie je schopný majetok spravovať kvôli tomu, že sa nachádza na odľahlom alebo neznámom mieste, alebo z nejakého iného dôvodu, a za predpokladu, že na správu tohto majetku nebola poskytnutá zodpovedajúca plná moc;
g) majetok patriaci druhému manželovi, ak tento manžel udelí mandát na výkon tejto správy (§ 1678 OZ).
Ktorýkoľvek z manželov môže otvoriť bankové účty v svojom mene a voľne s nimi nakladať, bez ohľadu na platný majetkový režim manželov (§ 1680 OZ).
Obaja manželia sú zodpovední za dlhy, ktoré spôsobil pred alebo počas manželstva jeden z manželov s cieľom uhradiť bežné výdavky rodinného života alebo dlhy, ktoré spôsobil počas manželstva jeden z manželov vykonávajúci správu k spoločnému prospechu oboch manželov a v rámci jeho správnych právomocí (§ 1691 OZ).
Obaja manželia sú zodpovední za tieto dlhy:
a) dlhy, ktoré spôsobili pred alebo počas manželstva obaja manželia alebo jeden z manželov so súhlasom druhého manžela (§ 1691 ods. 1 písm. a) OZ);
b) dlhy, ktoré spôsobil ktorýkoľvek z manželov pred alebo počas manželstva s cieľom uhradiť bežné výdavky rodinného života (§ 1691 ods. 1 písm. b) OZ);
c) dlhy, ktoré spôsobil počas manželstva manžel vykonávajúci správu, k spoločnému prospechu páru a v rámci jeho správnych právomocí (§ 1691 ods. 1 písm. c) OZ);
d) dlhy, ktoré spôsobil jeden z manželov ako súčasť obchodnej činnosti, pokiaľ nie je možné preukázať, že tieto dlhy neboli spôsobené k spoločnému prospechu páru alebo ak je uplatniteľné oddelenie majetku (§ 1691 ods. 1 písm. d) OZ);
e) dlhy, ktoré zaťažujú dary, pozostalosti alebo dedičstvo v prípade, že sa príslušný majetok stal súčasťou spoločného majetku manželov (§ 1691 ods. 1 písm. e) a § 1693 ods. 2 OZ).
Podľa všeobecného režimu bezpodielového spoluvlastníctva dlhy, ktoré spôsobil ktorýkoľvek z manželov pred uzavretím manželstva, sú zahrnuté do spoločného majetku, ale iba v prípade, že sú k spoločnému prospechu oboch manželov (§ 1691 ods. 2 OZ). Nasledujúce dlhy sú vo výlučnej zodpovednosti jedného z manželov (§ 1692 OZ): všetky dlhy, ktoré vznikli pred alebo počas manželstva a spôsobil ich jeden z manželov bez súhlasu druhého z manželov a ktoré nespadajú pod § 1691 ods. 1 písm. b) alebo ods. 1 písm. c) OZ; všetky dlhy vyplývajúce z trestnej činnosti, škody a odškodnenia, právne poplatky alebo pokuty splatné v dôsledku činností pripadajúcich na jedného z manželov, okrem prípadov, kedy tieto činnosti vedú len k občianskej zodpovednosti a na ktoré sa vzťahuje ods. 1 alebo ods. 2 § 1691 OZ a všetky dlhy, ktoré nemôžu byť zahrnuté do spoločného majetku v súlade s § 1694 ods. 2 občianskeho zákonníka.